
Scris de Nicholas Cezar 2024-05-16 
CLANUL magistrați, interlopi, politicieni! 


Legea răspunderii magistraţilor a fost, dintotdeauna, cartoful fierbinte de la 
Ministerul Justiţiei. Nimeni n-a avut curajul să arunce o privire peste activitatea 
judecătorilor și a procurorilor, chiar dacă, în multe cazuri, faptele unora au 
sfidat nu numai bunul simţ și etica profesională, ci și legea penală! Așa am ajuns 
ca în 2024 justiţia înfăptuită sub conducerea Alinei Gorghiu să însemne, de fapt, 
interlopi acuzaţi de crimă scoși din închisoare, adolescenţi transformați în 
criminali la vârsta de 16 ani, procese tărăgănate pentru fapte evidente și în 
pofida unor dovezi copleșitoare. 


Imaginile cu Ludovic Orban distrându-se la o petrecere împreună cu membrii clanului 
Fabian sunt edificatorii pentru ce s-a ales de România democrată, capitalistă, 
occidentală... România modernă, la care am visat cu toţii în 1990. „Spuma” acestei țări 
este azi, de fapt, un clan format exclusiv din interlopi, politicieni și magistrați. Ordinea 
este aleatorie. Aici, o mână spală pe alta și ambele fac curată fața, am auzit rostit de 
multe ori din gura celor care se lăudau că știu foarte bine dedesubturile afacerilor 
derulate pe Dâmboviţa. 


La Padina, cazul unei crime surprinse pe camerele de luat vederi și cu numeroși martori în 
restaurant s-a rezolvat rapid - interlopii au fost scoși din închisoare și trimiși în arest la 
domiciliu. 


Nici că se putea o altă glumă mai bună - arest la domiciliu pentru un omor deosebit de 
grav! Trei indivizi din clanul Fabian au măcelărit un bărbat, sub ochii familiei sale, iar 
judecătorii au considerat că aceștia nu reprezintă pericol public și pot ieși în societate. 
Arest la domiciliu?! Imediat ce au fost transferați în „arestul la domiciliu”, ai lui Fabian au 
terorizat cartierul cu o petrecere de pomină, dând de înţeles tuturor vecinilor că sunt 
intangibili, că nimeni nu are curajul să se pună cu ei, ci nici măcar o crimă nu-i poate 
închide după gratii! Iar TikTok-ul a explodat cu filmarea lui Luis Fabian, care, deși trimis în 
„arest la domiciliu”, s-a înregistrat video cu un mesaj edificator - nu regret nimic, „să 
moară familia mea”, și asta vor păţi toți care se vor pune cu mine și frații mei, pare că ne 
transmite fiul Sidoniei! 


Ameninţări printre cuvinte și interpretări, depinde din ce unghi privești mesajul, ar veni 
replica magistraţilor. Ei sunt adevărații avocaţi ai lumii interlope din România! 


Justiţia se face, în 2024, după cum are chef să interpreteze faptele un judecător. Asta, în 

fericitul caz în care dosarul ajunge la el și nu este dosit prin vreun sertar de procurorul de 
caz. Ori, dacă nu cumva probele dispar peste noapte, uneori chiar din evidenţele Poliţiei, 

unde s-ar presupune că-i totul sub pază și atentă supraveghere. 


Alina Gorghiu face justiție cu munca altora 


Avem un război pe graniţa de nord, ţara noastră este amenințată de Moscova, în Orientul 
Mijlociu aproape că nu mai există zonă fără un conflict armat... America își vede 
hegemonia contestată de tot mai mulți... Europa încearcă să recupereze terenul pierdut, 
iar autoritățile din România ce fac? Vin și adaugă o nouă problemă la lunga listă a 
„urgenţelor” din UE - corectitudinea înfăptuirii actului de justiție și, mai grav de atât, lipsa 
încrederii cetățenilor în instanţele care ar trebui să aducă dreptatea. 


Faceţi un sondaj de opinie în Capitală și vedeţi răspunsurile românilor - în București, de la 
Unirii până la Universitate, nu veți găsi doi care să spună „da, domnule, tot respectul 
pentru judecătorii români”! Atenţie și cum puneţi întrebarea, că riscați să vă luaţi și două 
palme, la cât de revoltată este lumea după cazurile „2 Mai” și „Padina”! 


Ministrul Justiţiei, Alina Gorghiu, iese în față și se laudă ori de câte ori vreo țară din Vest 
prinde câte un găinar român și-l expulzează - „facem, dregem, nimeni nu scapă..”, 
mâzgălește ea pe Facebook. Când criminalii de la Padina au ieșit din închisoare, tăcere, 
niciun cuvânt, liniște totală, ce-i ăla Facebook?! Când judecătoarea cazului „2 Mai” a 
călcat în picioare sentimentele părinţilor îndoliați întrebând dacă victimele nu sunt și ele 
prezente în sală, la fel, s-a lăsat tăcerea peste Ministerul Justiţiei. 


O timidă tentativă de cercetare disciplinară a judecătoarei capabile de o asemenea 
cruzime a fost brutal și definitiv spulberată de „cartelul magistraţilor”. Au făcut-o de o 
manieră atât de violentă în intervenţia lor încât asta ne-a amintit tuturor de cum se aplică 
legea prin Sinaloa, Medelin și Tijuana. România nu este Columbia, nici Mexic, dar cei care 
ţin în mâinile lor pâinea și cuțitul parcă s-au uitat prea mult la „Narcos”. 


Avem în ţară judecători nepregătiți, judecători care se droghează și fac trafic de 
stupefiante, magistrați care stau la masă cu interlopii. Eliberarea fiilor vrăjitoarei Sidonia, 
ca și destule alte cazuri celebre din ultima vreme, este semnalul că a sosit timpul ca 
lumea interlopă să-și plătească datoriile față de politicienii care îi ocrotesc. 


2024, anul alegerilor. Bani mulţi în joc, mize uriașe, cheltuieli pe măsură. Ca să rămâi la 
putere trebuie să te arunci cu tot ce ai și, când nu ai, baţi la alte uși. Partidele au nevoie 
de banii lumii interlope, acolo sunt milioanele care duc sus o campanie electorală. Mulţi 
români înțeleg cum merg lucrurile, văd că infractorii sunt scoși din închisoare pe bandă 
rulantă și se întreabă dacă nu cumva asta se întâmplă fiindcă e ordin pe unitate - 
clanurile interlope trebuie să cotizeze. 


